# ПРАТЕНИЧКО ПРАШАЊЕ

Од пратеникот Лилјана Поповска, поставено на

73-та седница на Собранието на Република Македонија,

одржана на 24 септември 2009 година

Пратеничкото прашање гласи:

Прашањето се однесува на случајот на Вера Јовановска од Куманово. Таа е поранешна работничка од ЧИК Куманово - стечаец, на 59 годишна возраст која има многу интересна биографија, делумно Министерството за труд и социјална политика е запознаено со тој случај, но голема замолница од неа и нејзиното семејство ако може да добие конечна разрешница.

Се работи за нешто како да е пропуштена во системот. Заедно со други стечајци од ЧИК Куманово се имаат борено за своите права за да имаат некаков надоместок од кој ќе живеат. Во моментот таа смета дека ги има сите услови да биде трудов инвалид и врз таа основа да остварува определен надоместок. 30 лица кои биле заедно во истата група кои ги барале тие права веќе го имаат остварено тоа право. Што ги сврзува сите заедно? Освен тоа што сите работеле во ЧИК Куманово биле третирани како трудови инвалиди со намалена работна способност и уште за време на работата во ЧИК Куманово преместени на други работни места. Значи, било прифатено и докажано дека тие се трудови инвалиди, но способни за одредени работи да извршуваат во таа организација. 30 лица тоа го имаат трансформирано во траен надомест од државата како трудови инвалиди, но Вера Јовановска како да испаднала од групата, испаднала од системот и не може тоа право да го оствари.

Прашање до Министерството за труд и социјална политика дали го знае случајот, или евентуално дали би биле подготвени да ја примат и низ разговор да се обидат да го решат тоа се разбира во согласност со сите позитивни прописи и врз база на аргументација која би била валидна.

При тоа морам да нагласам дека кај Вера Јовановска постол и сомнеж дали на времето кога било одбиено нејзиното барање некаде 2005-2006 година и не добила инвалидска пензија нејзиниот сомнеж е дека таа била казнета на некој начин затоа што ги предводела штрајаковите на стечајците кои се бореле да добијат одредени права.

Јас не можам да тврдам дали било така или не, но тоа е под текст на сето ова како се случило нејзините колеги ги оствариле правата, а таа со над 15 години работен стаж ги исполнувала и тие услови со утврдена инвалидност да не може да го оствари своето право.

Дали сте запознаени со случајот и дали имате подготвеност да го разгледате уште еднаш.

Прашањето го упатувам до министерот за труд и социјална политика.